ET Euroopa Liidu Teataja C 220/15

ECCSEL ERICU PÕHIKIRI

Süsinikdioksiidi kogumise ja säilitamise Euroopa labor — Euroopa teadusuuringute infrastruktuuri konsortsium

(2017/C 220/02)

Sisukord

Preambul 15

1. Üldsätted 16

2. Liikmestaatus 16

3. Liikmete ja vaatlejate õigused ja kohustused 18

4. ECCSEL ERICu juhtimine 19

5. Rahastamine 22

6. Aruannete esitamine Euroopa Komisjonile 22

7. Põhimõtted 23

8. Kestus, põhikirja muudatused, tegevuse lõpetamine, vaidlused 25

LISAD

I lisa Liikmete ja vaatlejate loetelu 27

II lisa Panused eelarvesse ja eelarve jaotus 28

PREAMBUL

Itaalia, Madalmaad, Norra, Prantsusmaa ja Ühendkuningriik, edaspidi „liikmed“,

VÕTTES ARVESSE, et eespool nimetatud riigid, kes teevad koostööd eesmärgiga luua süsinikdioksiidi kogumise ja säilitamise Euroopa laboriinfrastruktuur (edaspidi „ECCSEL“), on veendunud, et inimtekkeline CO2-heide on ülemaailmne kliimaprobleem, mis nõuab rahvusvahelist koostööd;

OLLES TEADLIKUD, et see probleem muudab vajalikuks nii süsinikdioksiidi heitkoguste vähendamise kui ka kogumise, transpordi ja turvalise säilitamise;

ARVESTADES, et valitsustevahelise kliimamuutuste rühma (IPCC) ja Rahvusvahelise Energiaagentuuri (IEA) tehtud analüüsid osutavad, et 2050. aastaks peab süsinikdioksiidi kogumine ja säilitamine tagama kuni 17 % CO2-heite üleilmsest vähendamisest ja alates praegusest 14 % akumuleeritud vähendamisest ning et süsinikdioksiidi kogumine ja säilitamine eeldab ärilist kasutuselevõttu, mis algab aastatel 2020–2030 ja jätkub pärast 2030. aastat;

TEADES, et neid nõudeid saab täita üksnes intensiivsema teadus- ja arendustegevusega, mille eesmärk on tugevdada teaduslikku ja tehnoloogilist teadmusbaasi;

TUNNISTADES vajadust tiheda rahvusvahelise koostöö järele süsinikdioksiidi kogumise ja säilitamise valdkonna teadus- ja arendustegevuses nii teaduslikel kui ka majanduslikel põhjustel;

PIDADES SILMAS, et riiklikud teadusuuringute infrastruktuurid võivad saada kasu rahvusvahelisest nõustamisest süsinikdioksiidi kogumise ja säilitamise ning selliste teadusuuringute jaoks rajatiste kasutamise ja neisse investeerimise valdkonnas;

ARVESTADES, et ECCSELi on põhjendatud vajadusega sihtotstarbelise ja koordineeritud teaduskeskkonna järele, mille eesmärk on kaotada konkreetsed teadmistes esinevad lüngad, tõstes veelgi praegust tehnoloogilise arengu taset ja kiirendades seega süsinikdioksiidi kogumise ja säilitamise meetodite ärikasutust ja arengut;

USKUDES, et ECCSELi on vaja, et tagada olemasoleva teadusuuringute infrastruktuuri tõhus kasutamine ja koordineerida infrastruktuuri tehtavaid investeeringuid, panustades sellega kulutõhususse Euroopa tasandil;

VÕTTES ARVESSE liikmete taotlust, et Euroopa Komisjon looks Euroopa teadusuuringute infrastruktuuri konsortsiumi vastavalt nõukogu määrusele (EÜ) nr 723/2009 (1),

ON KOKKU LEPPINUD JÄRGMISES:

1. PEATÜKK

ÜLDSÄTTED

Artikkel 1

Nimi, asukoht ja töökeel

1. Luuakse Euroopa teadusuuringute jagatud infrastruktuuri konsortsium nimega süsinikdioksiidi kogumise ja säilitamise Euroopa labor – Euroopa teadusuuringute infrastruktuuri konsortsium, edaspidi „ECCSEL ERIC“.

2. ECCSEL ERICu põhikirjajärgne asukoht on Norras Trondheimis.

3. ECCSEL ERICu töökeel on inglise keel.

Artikkel 2

Ülesanded ja tegevus

1. ECCSEL ERIC loob jagatud infrastruktuuri maailmatasemel teadusuuringute jaoks ja käitab seda; infrastruktuur rajatakse keskusena, mis vastutab ühise kvaliteeditunnuse ECCSEL ERIC all tegutsevate teadusrajatiste koordineeritud tegevuse eest.

a) ECCSEL ERIC koordineerib teadusrajatiste kasutamist jagatud infrastruktuuris ja nende ajakohastamise ja uute investeeringute plaane. ECCSEL ERIC tagab rahvusvahelise avatud juurdepääsu infrastruktuurile. Lisaks toetab ECCSEL ERIC oma vahendite ja võimaluste piires teadusrajatiste omanikke nende püüetes tõhustada oma rajatiste toimimist, neid ajakohastada ning luua uusi rajatisi.

b) ECCSEL ERIC aitab läbi viia CO2 uusi ja paremaid kogumis-, transpordi- ja säilitamistehnikaid käsitlevaid kõrgeima taseme eksperimentaaluuringuid, nähes ette ärilise kasutuselevõtu vastavalt aastateks 2020–2030 ja pärast 2030. aastat. Tulevikus võib üldkogu teha otsuse ECCSEL ERICu tegevuse laiendamise kohta CO2 kasutamise suunas (süsinikdioksiidi kogumine, kasutamine ja säilitamine), mis ulatub kaugemale fossiilkütuste taaskasutamise suurendamisest.

c) ECCSEL ERIC ise teadusrajatisi ei oma ega käita. Tulevikus võib üldkogu siiski otsustada, et ECCSEL ERIC investeerib oma rajatistesse või käitab neid. Liikmed ja vaatlejad, kes ei soovi selliste rajatiste rahastamises osaleda, võivad nende rahastamisest loobuda kooskõlas artikli 9 lõike 2 punktiga a.

2. ECCSEL ERIC teeb prioriteetsetes valdkondades teadusuuringute teostamiseks nõutavad rajatised rahvusvahelisele teadlaskogukonnale kättesaadavaks. Nii aitab ECCSEL ERIC veelgi tõsta olemasolevat tehnoloogilise arengu taset ja sellega kiirendada süsinikdioksiidi kogumise ja säilitamise meetodite ärikasutust ja juurutamist. ECCSEL ERIC kohustub tegelema süsinikdioksiidi kogumise ja säilitamise valdkonna tipptaseme teadustegevuse edendamisega teadlaste hulgas kooskõlas ECCSEL ERICu prioriteetidega. ECCSEL ERIC koostab ainulaadsete teadusrajatiste täieliku loendi ja annab (eeskätt) Euroopa süsinikdioksiidi kogumise ja säilitamise kogukonnale ning Euroopa-välistele süsinikdioksiidi kogumise ja säilitamise kogukondadele juurdepääsu nendele ressurssidele.

3. ECCSEL ERIC rajatakse ja see toimib mittetulunduslikel alustel.

4. Piiramata artikli 2 lõike 3 kohaldamist, võib ECCSEL ERIC tegeleda piiratud ulatuses majandustegevusega, tingimusel et see on tihedalt seotud tema peamiste ülesannetega ega sea ohtu nende täitmist.

2. PEATÜKK

LIIKMESTAATUS

Artikkel 3

Liikmed ja esindajad

1. ECCSEL ERICu liikmeks või vaatlejaks võivad saada järgmised üksused kooskõlas artiklites 6 ja 7 nimetatud õiguste ja kohustustega:

a) Euroopa Liidu liikmesriigid;

b) assotsieerunud riigid;

c) kolmandad riigid, kes ei ole assotsieerunud riigid;

d) valitsustevahelised organisatsioonid.

Liikmete ja vaatlejate vastuvõtmise tingimused on sätestatud käesoleva põhikirja artikli 4 lõigetes 1 ja 2.

2. ECCSEL ERICu liikmeks peab olema vähemalt üks ELi liikmesriik ja kaks muud riiki, kes on kas ELi liikmesriigid või assotsieerunud riigid.

3. Iga liige või vaatleja võib anda kooskõlas oma eeskirjade ja menetlustega avaliku teenuse täitmise ülesandeks ühele avaliku sektori asutusele või ühele erasektori üksusele, kes esindab liiget või vaatlejat.

4. Praegused liikmed, vaatlejad ja nende esindajad on loetletud I lisas. Direktor ajakohastab I lisa vastavalt ECCSEL ERICus osalemises toimuvatele muutustele.

Artikkel 4

Liikmete ja vaatlejate vastuvõtmine

1. Uute liikmete vastuvõtmise tingimused on järgmised:

a) uue liikme vastuvõtmiseks on vaja üldkogu ühehäälset heakskiitu;

b) taotleja peab esitama kirjaliku taotluse ECCSEL ERICu direktorile;

c) taotluses tuleb kirjeldada vähemalt seda, kuidas aitab taotleja kaasa artiklis 2 kirjeldatud ECCSELi eesmärkide saavutamisele ja tegevusele ning kuidas kavatseb taotleja täita artikli 6 lõikes 2 osutatud kohustusi.

2. Artikli 3 lõikes 1 loetletud üksused, kes soovivad ECCSEL ERICu tegevuses osaleda, kuid ei saa veel liikmeks astuda, võivad taotleda vaatlejastaatust. Vaatlejate vastuvõtmise tingimused on järgmised:

a) vaatleja võetakse vastu kolmeks aastaks. Erandjuhtudel võib üldkoosolek nõustuda vaatlejastaatuse pikendamisega;

b) üksusele, kes näeb ette kestvat osalust ECCSEL ERICus, kuid kes ei saa riigisisestel põhjustel liikmeks saada, võib erandjuhtudel anda alalise vaatleja staatuse;

c) vaatleja esmakordseks või korduvaks vastuvõtmiseks on vaja üldkogu ühehäälset heakskiitu;

d) taotleja peab esitama direktorile kirjaliku taotluse;

e) taotluses tuleb kirjeldada vähemalt seda, kuidas aitab taotleja kaasa artiklis 2 kirjeldatud ECCSEL ERICu ülesannete lahendamisele ja tegevusele ning kuidas kavatseb taotleja täita artikli 7 lõikes 2 osutatud kohustusi.

Artikkel 5

Liikme- või vaatlejastaatusest loobumine ja liikme- või vaatlejastaatuse lõpetamine

1. ECCSEL ERICu liige või vaatleja võib oma staatusest loobuda eelarveaasta lõpus, kui ta annab üldkogu eesistujale ametliku taotlusega 12 kuud ette teada, et kavatseb liikme- või vaatlejastaatusest loobuda.

a) Liige ei või liikmestaatusest loobuda esimese viie aasta jooksul pärast liikmeks saamist.

b) Enne loobumise kinnitamist peavad kõik tasud olema makstud ja kõik kohustused ECCSELi ees täidetud. Oma staatusest loobuv liige või vaatleja maksab üksnes tasud, mis tuleb maksta vastavalt artikli 6 lõike 2 ja artikli 7 lõike 2 kohaselt loobumise kuupäeva seisuga, ilma lisatasude või trahvideta.

2. Üldkogu võib lõpetada liikme- või vaatlejastaatuse, kui on täidetud järgmised tingimused:

a) liige või vaatleja on tõsiselt rikkunud üht või mitut käesolevast põhikirjast tulenevat kohustust;

b) liige või vaatleja ei ole sellist rikkumist heastanud kuue kuu jooksul pärast seda, kui on saanud üldkogult rikkumise kohta teate.

Liikmele või vaatlejale antakse võimalus lõpetamise otsus vaidlustada ja esitada oma kaitseargumendid üldkogule kolme kuu jooksul alates lõpetamise kohta teate saamisest. Selline lõpetamine ei mõjuta liikme või vaatleja kohustusi, mis on tekkinud enne lõpetamise kuupäeva.

3. PEATÜKK

LIIKMETE JA VAATLEJATE ÕIGUSED JA KOHUSTUSED

Artikkel 6

Liikmed

1. ECCSEL ERICu liikmetel on õigus:

a) määrata kooskõlas artikli 3 lõikega 3 esindajad;

b) saada oma teadlaskogukonna jaoks juurdepääs ECCSEL ERICu ressurssidele ja kõigile tema teenustele kooskõlas artiklis 18 nimetatud juurdepääsu põhimõtetega;

c) osaleda üldkogus;

d) hääletada üldkogus vastavalt artikli 9 lõikele 3;

e) osaleda strateegiate ja poliitiliste põhimõtete väljatöötamises;

f) võimaldada oma teadlaskogukonnal osaleda ECCSEL ERICu üritustel (näiteks õpikodades, seminaridel, konverentsidel ja koolitustel) soodushindadega;

g) kasutada ECCSEL ERICu kaubamärki, eelkõige ECCSEL ERICu rajatiste käitajate puhul. Kaubamärk hõlmab kõiki nimedega „ECCEL“ või „ECCSEL ERIC“ seotud visuaalseid või heliesitusi, mis seovad sõnade kasutaja, aruande, toote või teenuse ECCSEL ERICuga.

2. ECCSEL ERICu liikmed:

a) maksavad II lisas sätestatud aastatasu ettenähtud tähtajaks;

b) pakuvad vähemalt üht kokkulepitud teadusrajatist;

c) tutvustavad ECCSEL ERICu teenuste kasutamist oma riigi teadlaste seas ning koguvad kasutajate tagasisidet ja teavet nende vajaduste kohta;

d) toetavad ja püüavad vajaduse korral algatada riiklike rajatiste lõimimist ning riiklike rajatiste ja teiste liikmes- või vaatlejariikide rajatiste vahelist lõimimist;

Artikkel 7

Vaatlejad

1. ECCSEL ERICu vaatlejal on õigus:

a) määrata kooskõlas artikli 3 lõikega 3 esindavad üksused;

b) osaleda üldkogus ilma hääleõiguseta;

c) kui ei ole ruumipiiranguid, siis võimaldada oma teadlaskogukonnal osaleda ECCSEL ERICu üritustel (näiteks õpikodades, konverentsidel, koolitustel) soodushindadega;

d) võimaldada oma teadlaskogukonnal kasutada ECCSEL ERICu toetust asjaomaste süsteemide, protsesside ja teenuste ülesehitamiseks.

2. ECCSEL ERICu vaatleja maksab II lisas sätestatud aastatasu. Üldkogu võib otsustada määrata tavalisest tasust erineva esialgse vaatlejatasu.

3. Alalisel vaatlejal, kellele see staatus on antud kooskõlas artikli 4 lõike 2 punktiga b, on liikmega samad õigused ja kohustused, mis on loetletud artikli 6 lõigetes 1 ja 2, välja arvatud artikli 6 lõike 1 punktis d nimetatud üldkogus hääletamise õigus.

4. PEATÜKK

ECCSEL ERICu JUHTIMINE

Artikkel 8

ECCSEL ERICu juhtimine ja tegevstruktuur

1. ECCSEL ERICu juhtimisstruktuur koosneb järgmisest:

a) üldkogu;

b) direktor;

c) teadusuuringute infrastruktuuri koordineerimise komitee;

d) teadusnõukogu;

e) eetika ja keskkonna nõuandekogu;

f) muud nõuandekogud, mille üldkogu on loonud ECCSEL ERICu eesmärkide täitmisele kaasaaitamiseks.

2. ECCSEL ERICu tegevstruktuur hõlmab järgmist:

a) operatsioonikeskus, mis on ECCSEL ERICu peakontor ja ECCSEL ERICu juhatuse asukoht;

b) riigi omandis olevad teadusrajatised, mis osalevad ECCSEL ERICu jagatud infrastruktuuris;

c) riiklikud infrastruktuuri sõlmed, mis esindavad teadusrajatisi riigis vastavalt artikli 11 lõikele 1.

Artikkel 9

Üldkogu

1. Üldkogu koosneb ECCSEL ERICu liikmetest ja vaatlejatest.

2. Üldkogul on ECCSEL ERICu suhtes lõplik otsustusõigus. Üldkogu teeb järgmist:

a) määrab kindlaks eelarve, rahastamisvalemi ja aastatasud. II lisas sätestatud rahastamisvalemis ja aastatasudes esimese viie aasta jooksul tehtav mis tahes muudatus nõuab üldkogu ühehäälset heakskiitu. Pärast esimest viit aastat on selliste muudatuste jaoks vaja kahekolmandikulist häälteenamust; liige või vaatleja, kes ei soovi osaleda tulevaste võimalike ECCSEL ERICule kuuluvate või tema juhitavate teadusrajatiste rahastamises, peab sellest teatama enne, kui üldkogu võtab vastu otsused selliste rajatiste omamise või käitamise kohta, ning seejärel ei ole ta kohustatud rajatise rahastamises osalema;

b) määrab kindlaks ECCSEL ERICu poliitilised põhimõtted teadus-, tehnilistes ja haldusküsimustes. Need poliitilised põhimõtted võetakse vastu kahekolmandikulise häälteenamusega;

c) võtab kahekolmandikulise häälteenamusega vastu ECCSEL ERICu strateegilise plaani ja töökavad;

d) teeb järelevalvet ECCSEL ERICu juhtimise üle;

e) valib kahekolmandikulise häälteenamusega üldkogu eesistuja ja asetäitja;

f) nimetab kahekolmandikulise häälteenamusega ametisse, asendab ja tagandab ametist ECCSEL ERICu direktori;

g) nimetab kahekolmandikulise häälteenamusega ametisse ja tagandab ametist teadusnõukogu ning eetika ja keskkonna nõuandekogu liikmed;

h) nimetab kahekolmandikulise häälteenamusega ametisse, asendab ja tagandab ametist üldkogu loodud komiteede liikmed;

i) määrab või kinnitab igal aastal finantsaudiitori;

j) võtab kahekolmandikulise häälteenamusega vastu ECCSEL ERICu aastaaruanded, sealhulgas eelarveaasta raamatupidamis- ja auditiaruande;

k) saab ja vaatab läbi teadusuuringute infrastruktuuri koordineerimise komitee ja teadusnõukogu aastaaruanded;

l) kinnitab uute liikmete ja vaatlejate vastuvõtmise ning liikme- või vaatlejastaatuse lõpetamise. Uute liikmete ja vaatlejate heakskiitmiseks on vaja üldkogu ühehäälset otsust. Liige ei saa hääletada omaenda liikmestaatuse võimaliku lõpetamise küsimuses;

m) otsustab, millised riigi omandis olevad teadusrajatised võivad osaleda ECCSEL ERICus ja millised rajatised peavad osalemise lõpetama. Liige või vaatleja võib lõpetada rajatise osalemise ECCSEL ERICu tegevuses. Direktor ajakohastab pidevalt ECCSEL ERICus osalevate rajatiste nimekirja;

n) kiidab kahekolmandikulise häälteenamusega heaks lepingud kolmandate isikutega, nagu on sätestatud artiklis 15.

3. Iga liiget ja vaatlejat esindab üldkogus kuni kaks volitatud esindajat. Liikmel on üldkogus üks hääl. Vaatlejal ei ole hääleõigust. Otsused võetakse vastu häälteenamusega, kui käesolevas põhikirjas ei ole sätestatud teisiti. Liikmesriikidel ja assotsieerunud riikidel on üldkogus ühiselt häälteenamus. Eesistujal ei ole hääleõigust, välja arvatud häälte võrdse jagunemise korral, millisel juhul on eesistuja hääl otsustav.

4. Otsustusvõimelise üldkogu jaoks on vaja kahest kolmandikust liikmetest koosnevat kvoorumit. Kui kvoorum ei ole koos, korratakse koosolekut sama päevakorraga kolme nädala jooksul pärast uut kutset. Korduskoosolekul on kvoorum, kui kohal on vähemalt veerand liikmetest. Kui korduskoosolekul ei ole kvoorumit, on üldkogu eesistujal õigus teha otsuseid, mida ei saa kuni järgmise üldkoguni, kus kvoorum on jälle koos, edasi lükata. Üldkogu vaatab sellised otsused läbi esimesel võimalusel.

5. Üldkogus toimuval hääletusel võivad osaleda üksnes füüsiliselt kohal viibivad liikmed. Kui liige ei saa füüsiliselt kohal olla, võib üldkogu nõustuda elektroonilise osalemisega. Hääleõigust ei tohi üle kanda. Salajane hääletus viiakse läbi juhul, kui sellist menetlust nõuab vähemalt üks kolmandik kohal olevatest liikmetest.

Üldkogu eesistuja võib vajaduse korral otsustada, et otsus võetakse vastu kirjaliku menetluse teel üldkogu koosolekute vahelisel ajal.

6. Üldkogu valib esindajate seast kaheks aastaks eesistuja ja eesistuja asetäitja. Valitud eesistuja ei saa enam osaleda üldkogus liikme delegatsiooni koosseisus. Sama kehtib siis, kui eesistujat asendab eesistuja asetäitja. Liikmed, keda need ametisse nimetamised puudutavad, võivad määrata enda esindajaks üldkogus uue esindaja.

7. Üldkogud toimuvad vähemalt kord aastas. Eesistuja kutsub üldkogu koosolekud kokku vähemalt kolmenädalase etteteatamisega. Liikmetel ja vaatlejatel on õigus teha ettepanekuid päevakorda lisatavate punktide kohta, teavitades sellest eesistujat vähemalt kaks nädalat enne koosolekut.

8. Eesistuja või direktori taotluse korral võib kokku kutsuda üldkogu erakorralisi koosolekuid, kui seda on vaja organisatsiooni huvides, või vähemalt poolte liikmete taotluse alusel.

Artikkel 10

Direktor

1. Direktor on ECCSEL ERICu tegevjuht, teadusdirektor ja seadusjärgne esindaja.

2. Direktor nimetatakse ametisse viieks aastaks ja tema ametiaega võidakse üks kord pikendada. Vaba ametikoht kuulutatakse välja rahvusvaheliselt asjakohasel viisil. Direktor annab aru üldkogule. Direktor ei või olla esindaja üldkogus ega üldkogu eesistuja.

3. Direktor vastutab üldkogu koosolekute ettevalmistamise eest ning pakub vajalikku haldustuge teadusuuringute infrastruktuuri koordineerimise komiteele, teadusnõukogule ning eetika ja keskkonna nõuandekogule.

4. Direktor vastutab ECCSEL ERICu iga-aastase eelarve ning strateegiate ja poliitiliste põhimõtete koostamise eest, mille võtab vastu üldkogu.

5. Direktor vastutab üldkogu otsuste elluviimise, sealhulgas eelarve täitmise eest, ning tagab, et ECCSEL ERIC täidaks kõiki asjakohaseid õiguslikke kohustusi.

6. Direktor on volitatud tegema kõiki ECCSEL ERICu toimimiseks vajalikke otsuseid, välja arvatud otsused, mille tegemise eesõigus kuulub üldkogule.

7. Direktor palub tuge ja nõu teadusuuringute koordineerimise komiteelt infrastruktuuri rajatiste omanike jaoks olulist huvi pakkuvates küsimustes, sealhulgas paludes komiteel esitada märkusi eelarveprojekti, töökavade ja strateegiate kohta, enne kui need esitatakse üldkogule.

8. Direktor kontrollib teadusrajatiste omanike kinnipidamist tegevuseeskirjadest ja standarditest ECCSEL ERICuga seotud tegevuses, mille üldkogu on kindlaks määranud, ja annab sellel teemal igal aastal aru üldkogule, esitades soovitused mis tahes kõrvalekallete puhul kohaldatavate vastumeetmete kohta.

Artikkel 11

Teadusuuringute infrastruktuuri koordineerimise komitee, teadusnõukogu ning eetika ja keskkonna nõuandekogu

1. Teadusuuringute infrastruktuuri koordineerimise komitee

a) Teadusuuringute infrastruktuuri koordineerimise komiteel on toetav ja nõuandev osa ning komitee koosneb ECCSELi teadusrajatiste esindajatest ja direktorist, kes juhib komiteed. Komitee valib kolmeks aastaks aseesimehe. Tagasivalimine on võimalik ühel korral. Iga liikmel ja vaatlejal võib olla komitees üks esindaja. Riigid, kellel on kaks või enam ECCSELi rajatist, nimetavad ühe rajatiste käitaja riigi esindajaks ning see institutsioon esindab komitees riigi riiklikke rajatisi. Esindajad üldkogus ei saa olla esindajaks selles komitees.

b) Teadusuuringute infrastruktuuri koordineerimise komitee ülesanne on tugevdada teadusrajatiste koostööd ja panust eksperimentaaluuringutesse. Seda tehakse, kontrollides ECCSEL ERICu strateegiate ja kavade rakendamist, aidates neile kaasa ja pakkudes meetmeid, mis tõhustavad ECCSEL ERICu tegevust.

c) Direktor konsulteerib komiteega kõigi üldkogule esitatavate ettepanekute üle, mis käsitlevad strateegilisi plaane, töökavu ja eelarveid. Komitee toetab direktorit strateegiliste plaanide ja töökavade elluviimisel.

d) Teadusuuringute infrastruktuuri koordineerimise komitee esitab kord aastas direktori kaudu üldkogule kirjaliku aruande oma tegevuse kohta. Direktor esitab aruande üldkogule koos oma märkuste ja võimalike soovitustega.

2. Teadusnõukogu

a) Üldkogu nimetab ametisse kuni kuuest maailma eri riikide väljapaistvast, sõltumatust ja kogenud teadlasest koosneva sõltumatu teadusnõukogu. Teadusnõukogu liikmete ametisse nimetamise aluseks on direktori soovitused. Direktor küsib nõu teadusnõukogult ja teadusuuringute infrastruktuuri koordineerimise komiteelt. Teadusnõukogu liikmete ametiaeg on kolm aastat. Uuesti ametisse nimetamine on võimalik ühel korral. Esindajaid üldkogus ei saa sellesse nõukogusse määrata.

b) Direktor konsulteerib teadusnõukoguga vähemalt kord aastas ECCSEL ERICu osutatavate teenuste teadusliku kvaliteedi, organisatsiooni teaduspoliitika, menetluste ja tulevikuplaanide üle.

c) Teadusnõukogu esitab kord aastas direktori kaudu üldkogule kirjaliku aruande oma tegevuse kohta. Direktor esitab aruande üldkogule koos oma märkuste ja võimalike soovitustega.

3. Eetika ja keskkonna nõuandekogu

a) Üldkogu nimetab ametisse kolmest kuni viiest maailma eri riikide väljapaistvast, sõltumatust ja kogenud teadlasest koosneva sõltumatu eetika ja keskkonna nõuandekogu. Nõuandekogu liikmete ametissenimetamise aluseks on direktori soovitused. Direktor küsib nõu eetika ja keskkonna nõuandekomiteelt ja teadusuuringute infrastruktuuri koordineerimise komiteelt. Nõuandekogu liikmete ametiaeg on kolm aastat. Uuesti ametisse nimetamine on võimalik ühel korral. Esindajaid üldkogus ei saa sellesse nõukogusse määrata.

b) Direktor konsulteerib eetika ja keskkonna nõuandekoguga vähemalt kord aastas ECCSEL ERICu praeguste või tulevaste eetika- ja keskkonnaküsimuste üle.

c) Eetika ja keskkonna nõuandekogu esitab kord aastas direktori kaudu üldkogule kirjaliku aruande oma tegevuse kohta. Direktor esitab aruande üldkogule koos oma märkuste ja võimalike soovitustega.

5. PEATÜKK

RAHASTAMINE

Artikkel 12

Eelarvepõhimõtted ja raamatupidamisarvestus

1. ECCSEL ERICu eelarveaasta algab iga aasta 1. jaanuaril ja lõpeb 31. detsembril.

2. Kõik ECCSEL ERICu tulu- ja kuluartiklid peavad kajastuma igaks eelarveaastaks koostatavates kalkulatsioonides ja need kirjendatakse aastaeelarves. Aastaeelarve on kooskõlas läbipaistvuse põhimõtetega.

3. ECCSEL ERICu raamatupidamisaruannetele lisatakse aruanne, mis käsitleb eelarve täitmist ja finantsjuhtimist eelarveaastal.

4. ECCSEL ERICu raamatupidamisarvestuse koostamise, esitamise, auditeerimise ja avaldamise suhtes kohaldatakse asjakohase riigi õigust. ECCSEL ERIC kohaldab vastuvõtva riigi raamatupidamisõigusaktide eeskirju kooskõlas üldiselt heakskiidetud rahvusvaheliste raamatupidamis- ja läbipaistvuspõhimõtetega.

5. ECCSEL ERIC kasutab assigneeringuid usaldusväärse finantshalduse põhimõtete kohaselt.

6. ECCSEL ERIC peab oma majandustegevuse kulude ja tulude üle eraldi raamatupidamist.

7. Mitterahalist panust võetakse arvesse ainult juhul, kui see on ECCSEL ERICu jaoks tulemusliku ja mõõdetava panuse vormis, sealhulgas ECCSEL ERICu operatsioonikeskusesse lähetatud töötajad, ning kui üldkogu sellega nõustub.

8. Mitterahaliste panuste väärtust võetakse arvesse sama perioodi jooksul tehtud rahaliste sissemaksete arvutamisel.

Artikkel 13

Vastutus

1. ECCSEL ERIC vastutab oma võlgade eest.

2. Liikmed ei vastuta solidaarselt ECCSEL ERICu võlgade eest. Liikmete vastutus ECCSEL ERICu võlgade eest piirdub nende asjaomaste sissemaksetega.

3. ECCSEL ERIC kindlustab ennast nõuetekohaselt ECCSEL ERICu loomise ja toimimisega seotud riskide eest.

6. PEATÜKK

ARUANNETE ESITAMINE EUROOPA KOMISJONILE

Artikkel 14

Aruannete esitamine Euroopa Komisjonile

1. ECCSEL ERIC koostab iga-aastase tegevusaruande eelkõige oma teadusliku, korraldusliku ja finantstegevuse kohta. Üldkogu peab selle aruande heaks kiitma ning see edastatakse Euroopa Komisjonile ja asjaomastele ametiasutustele kuue kuu jooksul pärast vastava eelarveaasta lõppu. See aruanne tehakse üldsusele kättesaadavaks.

2. ECCSEL ERIC teatab Euroopa Komisjonile kõigist asjaoludest, mis ähvardavad seada tõsisesse ohtu ECCSEL ERICu ülesannete täitmise või takistavad ECCSEL ERICut määruses (EÜ) nr 723/2009 sätestatud nõuete järgimisel.

7. PEATÜKK

PÕHIMÕTTED

Artikkel 15

Lepingud kolmandate isikutega

1. Kui ECCSEL ERIC peab seda kasulikuks ja kui see on kooskõlas artiklis 2 kirjeldatud ülesannete ja tegevusega, võib ta sõlmida lepinguid kolmandate isikutega, näiteks konkreetsete asutuste, piirkondade ja liikmete hulka mittekuuluvate riikidega.

2. Kui artikli 15 lõikes 1 osutatud kolmas isik soovib anda oma panuse ECCSEL ERICu tegevusse teadmiste, teenuste ja tehnoloogia näol, võib ECCSEL ERIC sõlmida sellise isikuga lepingu. Lepingus määratakse kindlaks konkreetne teenus või muu panus, mida kõnealune isik pakub, ning täpsustatakse juurdepääsuõigused, kasutustasu ja muud selle panusega seotud tingimused. ECCSELi rajatiste kolmandatest isikutest kasutajatel on kohustus osaleda ECCSEL ERICu autentimise ja volitamise süsteemis.

Artikkel 16

Hankepõhimõtted ja maksuvabastused

1. ECCSEL ERICu raames koheldakse hankekandidaate ja pakkujaid võrdsetel ja mittediskrimineerivatel alustel, sõltumata sellest, kas nad asuvad Euroopa Liidus või mitte. ECCSEL ERICu hankepõhimõtted lähtuvad läbipaistvuse, mittediskrimineerimise ja konkurentsi põhimõtetest.

2. Direktor vastutab kõigi ECCSEL ERICu hangete eest. Hankelepingu sõlmimise otsus avaldatakse nõuetekohaselt ja koos täieliku põhjendusega. Üldkogu võtab vastu rakenduseeskirjad, milles määratakse täpselt kindlaks kõik hankemenetluse ja -kriteeriumide vajalikud üksikasjad.

3. Liikmete ja vaatlejate teostatavate avalike hangete puhul, mis on seotud ECCSEL ERICu tegevusega, võetakse nõuetekohaselt arvesse ECCSEL ERICu vajadusi, tehnilisi nõudeid ja asjaomaste asutuste esitatud spetsifikatsioone.

4. Norra 19. juuni 2009. aasta käibemaksuseadusel nr 58 §-l 10–3 põhinevad erandid piirduvad selliste kaupade ja teenuste käibemaksuga, mida kasutab ametlikult ja eranditult ainult ECCSEL ERIC ning mille eest on täielikult maksnud või mille on hankinud ECCSEL ERIC või ECCSEL ERICu liikmesriigid. Maksuvabastusi kohaldatakse mittemajandusliku tegevuse suhtes. Neid ei kohaldata majandustegevuse suhtes. Täiendavaid piiranguid ei kohaldata.

5. Kui ECCSEL ERICu liikmesriigile on antud ülesanne majutada oma riigis ECCSEL ERICu kontorit, mida see ECCSEL ERICu liikmesriik tunnustab rahvusvahelise organina nõukogu direktiivi 2006/112/EÜ (2) artikli 143 lõike 1 punkti g ja artikli 151 lõike 1 punkti b tähenduses ning rahvusvahelise organisatsioonina nõukogu direktiivi 2008/118/EÜ (3) artikli 12 lõike 1 punkti b tähenduses, saab see ECCSEL ERICu kontor direktiivi 2006/112/EÜ artikli 143 lõike 1 punkti g ja artikli 151 lõike 1 punkti b alusel maksuvabastuse seoses ELis tema enda tarbeks või talle ECCSEL ERICu antud ülesannete täitmiseks soetatud kaupade ja teenustega, mille hind ületab 300 eurot ning mille eest on täielikult maksnud või mille on hankinud ECCSEL ERIC või ECCSEL ERICu liikmed. Maksuvabastusi kohaldatakse mittemajandusliku tegevuse suhtes. Neid ei kohaldata majandustegevuse suhtes. Täiendavaid piiranguid ei kohaldata.

Artikkel 17

Töötajate tööle võtmine

1. ECCSEL ERIC pakub tööandjana kõigile võrdseid võimalusi. ECCSEL ERICu töötajate valimine on läbipaistev, mittediskrimineeriv ning tagatud on võrdsed võimalused.

2. Töölepingute suhtes kehtivad selle riigi kohaldatavad seadused ja eeskirjad, kus töötajad tööle võetakse, või selle riigi õigusaktid, kus toimub ECCSEL ERICu tegevus. ECCSEL ERICu vabad ametikohad kuulutatakse välja asjakohasel viisil rahvusvahelisel tasemel.

3. Võttes arvesse siseriiklike õigusaktide nõudeid, võimaldab iga liige oma jurisdiktsiooni all ECCSEL ERICuga seotud ülesandeid täitvatel liikmete kodanikel ja nende pereliikmetel vabalt liikuda ja elama asuda.

Artikkel 18

Juurdepääsupõhimõtted

1. Oluline osa iga ECCSELi infrastruktuuris osaleva riikliku teadusrajatise olemasolevast teadusuuringute ajast pakutakse rahvusvahelisele teadlaskogukonnale. Üldkogu reserveerib osa olemasolevast juurdepääsuajast muudest riikidest kui ECCSEL ERICu liikmed pärit teadlastele.

2. ECCSEL ERIC ja teadusrajatiste omanikud sõlmivad individuaalsed lepingud selle kohta, kui suur osa olemasolevast teadusuuringute ajast tehakse kättesaadavaks rahvusvahelisele teadlaskogukonnale ja millised on juurdepääsu tingimused.

3. Juurdepääs ECCSEL ERICu teadusrajatistele on avatud uurijatele, teadlastele ja üliõpilastele. Juurdepääsu lubamine peab põhinema konkursil ja taotluste vastastikusel eksperdihindamisel pärast taotluste ausat ja läbipaistvat menetlemist. Konkursi kriteeriumid on teaduslik pädevus ja tähtsus seoses ECCSEL ERICu strateegiatega, mille üldkogu on oma otsusega vastu võtnud.

4. Kasutajad kannavad kõik juurdepääsuga ja materjalidega seotud kulud, sealhulgas seoses proovide ja sellistele kasutajatele kuuluvate seadmetega. Juurdepääsukulud põhinevad iga ECCSEL ERICu rajatise suhtes kohaldatavatel määradel.

5. ECCSEL ERIC võib kehtestada autentimise ja volitamise süsteemi, mis tagab, et siseneda rajatisse ja seda kasutada lubatakse ainult isikutel, kellel on juurdepääsuõigus. ECCSEL ERIC võib otsustada, et liikmed ja vaatlejad peavad sellist süsteemi järgima, kui nende teadlastele antakse juurdepääs.

6. Kasutajate suhtes kohaldatavad üksikasjalikud juurdepääsupõhimõtted, mille üldkogu on heaks kiitnud, tehakse üldsusele kättesaadavaks.

Artikkel 19

Teavituspõhimõtted

1. Juurdepääs ECCSEL ERICu teadustulemustele ja -andmetele on vaba vastavalt üldkogus vastuvõetud levitamise põhimõtetega. Teadustulemused ja -andmed antakse huvitatud isikutele, ilma et tuleks tasuda muude kui levitamisega seotud kulude eest. Käesoleva sätte kohaldamisel tähendab „ECCSEL ERICu teadustulemused ja -andmed“ teadustulemusi ja -andmeid süsinikdioksiidi kogumise ja säilitamise valdkonnas, mille on loonud ECCSEL ERICu infrastruktuuris osalevate rajatiste omanikud.

2. ECCSEL ERIC levitab aktiivselt ECCSEL ERICu uurimistulemusi ühiskonnale, nii et viimane saab täita poliitiliste põhimõtete väljatöötamisel ja CO2-heite ohjamisel aktiivset rolli.

3. ECCSEL ERIC edendab ECCSEL ERICu koostööd ja koostöö tulemusi, innustab teadlasi alustama uusi ja uuenduslikke projekte ja vajaduse korral innustab teadlasi kasutama ECCSEL ERICu tulemusi nende kõrghariduses.

4. ECCSEL ERIC innustab üldiselt ECCSEL ERICu uurimistulemuste kasutajaid tegema nende endi uurimistulemusi üldsusele kättesaadavaks ning palub kasutajatel teha sobivat reklaami neile ECCSEL ERICus võimaldatud juurdepääsule.

5. Levitamise põhimõtetes kirjeldatakse eri sihtrühmi ja kasutatakse sihtrühmadeni jõudmiseks mitmesuguseid kanaleid. Kõigis ECCSELi koostöö raames loodud tulemusi ja teadmisi käsitlevates väljaannetes tuleb ECCSEL ERICule nõuetekohaselt viidata.

Artikkel 20

Intellektuaalomandi õiguste põhimõtted

1. Kooskõlas käesoleva põhikirja eesmärkidega tuleb määratlust „intellektuaalomand“ käsitada 14. juulil 1967. aastal sõlmitud Ülemaailmse Intellektuaalomandi Organisatsiooni asutamise konventsiooni artikli 2 kohaselt.

2. Intellektuaalomandi küsimustes reguleeritakse liikmetevahelisi suhteid liikmete riiklike õigusaktide ja asjaomaste rahvusvaheliste eeskirjadega.

3. Intellektuaalomand, mille liikmed annavad ECCSEL ERICule, jääb algse intellektuaalomandi omaniku omandiks. Kui selline omand tuleneb ECCSEL ERICu rahastatud tööst (otsetoetus või mitterahaline panus), kuulub intellektuaalomand ECCSEL ERICule, kui ei ole kokku lepitud, et omand kuulub selle loonud liikmele. Juurdepääsu võimalikku majanduslikku väärtust, mis ületab makstud tasu, ei peeta ECCSEL ERICu poolseks projekti rahastamiseks.

4. ECCSEL ERIC tagab, et kasutajad on nõus tulemustele juurdepääsu tingimustega ja tulemuste intellektuaalomandiõigustega ning õiguste puhul ja tulemuste salvestamisel ja töötlemisel rakendatakse sobivaid turvameetmeid.

5. ECCSEL ERIC kehtestab korra teadusandmete ja teabe väidetavate turvalisuse ja konfidentsiaalsuse rikkumise juhtumite uurimiseks.

6. ECCSEL ERIC jagab teadlastele juhtnööre tagamaks, et teadustegevus, milles kasutatakse ECCSEL ERICu kaudu kättesaadavaid materjale, toimub andmete omanike ja üksikisikute õigusi tunnustavas raamistikus.

7. ECCSEL ERICu infrastruktuuris osalevaid teadusrajatisi käitavad isikud annavad eraldi nõusoleku üldkogus heaks kiidetud üksikasjalikele intellektuaalomandiõiguste põhimõtetele.

8. PEATÜKK

KESTUS, PÕHIKIRJA MUUDATUSED, TEGEVUSE LÕPETAMINE, VAIDLUSED

Artikkel 21

Kestus

ECCSEL ERIC luuakse määramata ajaks.

Artikkel 22

Põhikirja muutmine

Üldkogu võib otsustada teha põhikirjas muudatusi. Igasugune põhikirja muudatus, mis võetakse vastu esimese viie aasta jooksul pärast ECCSEL ERICu asutamist, nõuab üldkogu ühehäälset heakskiitu. Pärast esimest viit aastat on selliste muudatuste jaoks vaja kahekolmandikulist häälteenamust. Põhikirja kavandatud muudatus tuleb esitada Euroopa Komisjonile vastavalt määruse (EÜ) nr 723/2009 artiklile 11.

Artikkel 23

Tegevuse lõpetamine

1. Üldkogu võib kahekolmandikulise häälteenamusega otsustada ECCSEL ERICu tegevuse lõpetada.

2. Pärast seda, kui on vastu võetud otsus ECCSEL ERICu tegevuse lõpetamise kohta, teatab ECCSEL ERIC sellest otsusest viivitamata ja igal juhul hiljemalt kümne päeva jooksul Euroopa Komisjonile.

3. Pärast ECCSEL ERICu võlgade tasumist järelejäänud varad jagatakse liikmete vahel proportsionaalselt nende akumuleerunud aastapanustele ECCSEL ERICu tegevusse; aastapanused on sätestatud II lisas.

4. ECCSEL ERIC teatab Euroopa Komisjonile tegevuse lõpetamise menetluse lõpuleviimisest viivitamata ja igal juhul kümne päeva jooksul.

5. ECCSEL ERIC lakkab eksisteerimast päeval, mil Euroopa Komisjon avaldab sellekohase teate Euroopa Liidu Teatajas.

Artikkel 24

Kohaldatav õigus

ECCSEL ERICu tegevuse suhtes kohaldatakse järgmisi õigusnorme järgmises järjestuses:

a) Euroopa Liidu õigus, eelkõige määrus (EÜ) nr 723/2009;

b) vastuvõtva liikmesriigi õigus, kui Euroopa Liidu õigus ei reguleeri asjaomast küsimust (või reguleerib seda vaid osaliselt);

c) käesolev põhikiri.

Artikkel 25

Vaidlused

1. Euroopa Liidu Kohus on pädev lahendama ECCSEL ERICut käsitlevaid vaidlusi liikmete vahel, liikmete ja ECCSEL ERICu vahel ning kõiki selliseid vaidlusi, milles Euroopa Liit on osaline.

2. ECCSEL ERICu ja kolmandate isikute vaheliste vaidluste suhtes kohaldatakse kohtualluvust käsitlevaid ELi õigusakte. Juhtudel, mis ei ole hõlmatud liidu õigusaktidega, määrab vastuvõtva riigi õigus pädeva jurisdiktsiooni vaidluse lahendamiseks.

Artikkel 26

Põhikirja kättesaadavus

Põhikiri on üldsusele kättesaadav ECCSEL ERICu veebisaidil ja põhikirjajärgses asukohas.

(1) ELT L 206, 8.8.2009, lk 1.

(2) ELT L 347, 11.12.2006, lk 1.

(3) ELT L 9, 14.1.2009, lk 12.

I LISA LIIKMETE JA VAATLEJATE LOETELU Käesolevas lisas on loetletud liikmed ja vaatlejad ning neid esindavad üksused. Direktor ajakohastab lisa vastavalt ECCSEL ERICus osalemises toimuvatele muutustele. Liikmed Riik või valitsustevaheline organisatsioon Esindaja Prantsusmaa Prantsuse geoloogiakeskus (BRGM) Itaalia Riiklik okeanograafia ja eksperimentaalse geofüüsika instituut (OGS) Madalmaad Madalmaade rakenduslike teadusuuringute organisatsioon (TNO) Norra Ühendkuningriik Briti geoloogiakeskus (BGS)

Vaatlejad Riik või valitsustevaheline organisatsioon Esindaja